b'\n_START_ARTICLE_\nEd Miliband\n_START_PARAGRAPH_\nEdward Samuel \xe2\x80\x9dEd\xe2\x80\x9d  Miliband (s. 24. joulukuuta 1969 Lontoo, Yhdistynyt kuningaskunta) on brittil\xc3\xa4inen Ty\xc3\xb6v\xc3\xa4enpuoluetta edustava poliitikko ja puolueen entinen puheenjohtaja, jona h\xc3\xa4n toimi syyskuusta 2010 syyskuuhun 2015. H\xc3\xa4n seurasi teht\xc3\xa4v\xc3\xa4ss\xc3\xa4 Gordon Brownia. Milibandin j\xc3\xa4lkeen Ty\xc3\xb6v\xc3\xa4enpuolueen puheenjohtajaksi valittiin Jeremy Corbyn. _NEWLINE_Miliband voitti puheenjohtajavaalissa keskustalaisemman isoveljens\xc3\xa4 Davidin niukasti ammattiliittojen tuen ansiosta. H\xc3\xa4n teki heti irtioton Tony Blairista julistamalla \xe2\x80\x9dNew Labourin\xe2\x80\x9d kuuluvan menneisyyteen ja tuomitsemalla yliopistojen lukukausimaksut._NEWLINE_Miliband on toiminut Yhdistyneen kuningaskunnan parlamentin alahuoneen House of Commonsin j\xc3\xa4senen\xc3\xa4 vuodesta 2005 Doncaster North -vaalipiirist\xc3\xa4 ja oli vuosina 2008\xe2\x80\x932010 Gordon Brownin hallituksen energia- ja ilmastonmuutosministeri. Ennen siirtymist\xc3\xa4\xc3\xa4n 3. lokakuuta 2008 toimintansa aloittaneen energia- ja ilmastonmuutosministeri\xc3\xb6n johtoon h\xc3\xa4n toimi vuodesta 2007 kabinettiministerin\xc3\xa4 Brownin hallituksessa ja Lancasterin herttuakunnan kanslerina._NEWLINE_Miliband valittiin puolueensa puheenjohtajaksi 25. syyskuuta 2010. H\xc3\xa4n voitti puheenjohtajavaalin viimeisell\xc3\xa4 kierroksella veljens\xc3\xa4 prosentein 50,65\xe2\x80\x9349,35._NEWLINE_Milibandin vanhemmat ovat holokaustia paenneita puolanjuutalaisia. \xc3\x84iti oli kotoisin Puolasta, ja is\xc3\xa4kin \xe2\x80\x93 marxismin teoreetikko Ralph Miliband \xe2\x80\x93 oli puolanjuutalaista syntyper\xc3\xa4\xc3\xa4, mutta syntynyt Belgiassa. Edward Milibandin veli David Miliband on Britannian entinen ulkoministeri.'